Sport maktablari faoliyatini hamda sport maktablari trenerlari va mutaxassislari mehnatini moddiy rag‘batlantirish tizimini yanada takomillashtirish to‘g‘risida

Bolalar va yoshlarning maktabdan tashqari sport ta’limi tizimini yanada takomillashtirish, sport zaxirasi va yuksak mahoratli sportchilar tayyorlash, trenerlar va mutaxassislar mehnatini ularning tarbiyalanuvchilari yuqori sport natijalarga erishganligi uchun rag‘batlantirishni kuchaytirish maqsadida, shuningdek O‘zbekiston Respublikasi Prezidentining 2010-yil 27-yanvardagi PQ-1271-son qarori bilan tasdiqlangan “Barkamol avlod yili” Davlat dasturiga va O‘zbekiston Respublikasi Prezidentining “Bolalar sporti obyektlaridan foydalanish samaradorligini oshirish borasidagi qo‘shimcha chora-tadbirlar to‘g‘risida” 2010-yil 5-maydagi PQ-1332-son qaroriga muvofiq Vazirlar Mahkamasi qaror qiladi:
 1. Belgilansinki, O‘zbekiston Respublikasidagi sport maktablari asosiy faoliyati bolalar, o‘smirlar va yoshlarni jismoniy tarbiya va sport bilan muntazam shug‘ullanishga keng jalb etishga, sport zaxirasi va yuqori mahoratli sportchilarni tayyorlash bo‘yicha o‘quv-mashq jarayonini samarali tashkil etishga yo‘naltirilgan maktabdan tashqari sport-ta’lim muassasalari hisoblanadi.
 2. O‘zbekiston Respublikasi Madaniyat va sport ishlari vazirligi, Xalq ta’limi vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Bolalar sportini rivojlantirish jamg‘armasi, jamoat tashkilotlari va sport federatsiyalarining respublikaning har bir tumanida (shahrida) tegishli moddiy-texnika bazasiga ega bo‘lgan, sport turlari bo‘yicha yuqori malakali trenerlar va mutaxassislar bilan butlangan kamida bitta sport maktabi faoliyat ko‘rsatishini ta’minlash haqidagi takliflari ma’qullansin.
 3. O‘zbekiston Respublikasi Madaniyat va sport ishlari vazirligi, Xalq ta’limi vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Bolalar sportini rivojlantirish jamg‘armasi quyidagilarni ta’minlasinlar:
 2010-yil 1-noyabrgacha, idoraviy mansubligidan qat’i nazar, respublikada faoliyat ko‘rsatayotgan Davlat budjetidan moliyalashtiriladigan maktabdan tashqari barcha tipdagi sport-ta’lim muassasalarining moddiy-texnika bazasini va tegishli trener kadrlar bilan butlanganligini xatlovdan o‘tkazish;
 sportchilar tayyorlashni yanada samarali tashkil etishni ta’minlash maqsadida 2010-yil 1-dekabrgacha sport obyektlari va maktablarini qayta tashkil etish yo‘li bilan sport maktablari tarmog‘ini maqbullashtirish va faoliyatini tartibga solish;
 sport maktablarini sport bo‘yicha tayyorgarlikning zamonaviy metodikalari va texnologiyalarini egallagan malakali trener kadrlar va mutaxassislar bilan bosqichma-bosqich butlash. 
 4. O‘zbekiston Respublikasi Madaniyat va sport ishlari vazirligi hamda Xalq ta’limi vazirligi 2010-yil 15-dekabrgacha O‘zbekiston Respublikasi Vazirlar Mahkamasiga:
 maktabdan tashqari sport-ta’lim muassasalari faoliyatini tartibga solish va samaradorligini oshirish yuzasidan amalga oshirilgan ishlar to‘g‘risidagi hisobotni;
 sport maktablari, birinchi navbatda, zarur moddiy-texnika bazasiga ega bo‘lmagan qishloq tumanlaridagi sport maktablari uchun sport obyektlari va inshootlar qurish, ularni rekonstruksiya qilish va mukammal ta’mirlashni keyingi yillarda Bolalar sportini rivojlantirish jamg‘armasining manzilli dasturlariga kiritishga doir takliflarni kiritsinlar.
 5. Quyidagilar:
 O‘zbekiston Respublikasidagi O‘zbekiston Respublikasi Davlat budjetidan moliyalashtiriladigan sport maktablari to‘g‘risidagi nizom 1-ilovaga muvofiq;
 O‘zbekiston Respublikasidagi O‘zbekiston Respublikasi Davlat budjetidan moliyalashtiriladigan sport maktablari xodimlari mehnatiga haq to‘lash va ularni moddiy rag‘batlantirish tartibi to‘g‘risidagi nizom 2-ilovaga muvofiq tasdiqlansin, Nizom 2011-yil 1-yanvardan boshlab amalga kiritilsin.
 6. O‘zbekiston Respublikasi Madaniyat va sport ishlari vazirligi, Xalq ta’limi vazirligi, Mehnat va aholini ijtimoiy muhofaza qilish vazirligi boshqa manfaatdor vazirliklar va idoralar bilan birgalikda, belgilangan tartibda, ikki oy muddatda:
 O‘zbekiston Respublikasi Moliya vazirligi bilan kelishgan holda sport maktablarining namunaviy shtatlarini hamda Sport maktablarining o‘quvchi-sportchilari, trenerlari va boshqa mutaxassislarini moddiy ta’minlash tartibi to‘g‘risidagi nizomni;
 sport-ta’lim muassasalari xodimlarining malaka tavsiflarini va ularga qo‘yiladigan lavozim talablarini, shuningdek Sport-ta’lim muassasalarining trener-o‘qituvchilari va instruktor-metodistlariga malaka toifalari berish tartibi to‘g‘risidagi nizomni;
 sport-ta’lim muassasalarida sportchilar tayyorlash o‘quv dasturlarining namunaviy rejasini tasdiqlasinlar.
 7. Vazirlar Mahkamasining “Sport maktablari va o‘quv yurtlari xodimlarining mehnatiga haq to‘lashni muvofiqlashtirish to‘g‘risida” 1996-yil 19-fevraldagi 65-son qarori o‘z kuchini yo‘qotgan deb hisoblansin.
 8. O‘zbekiston Respublikasi Madaniyat va sport ishlari vazirligi, Xalq ta’limi vazirligi, Oliy va o‘rta maxsus ta’lim vazirligi Adliya vazirligi hamda boshqa manfaatdor vazirliklar va idoralar bilan birgalikda, belgilangan tartibda, bir oy muddatda idoraviy normativ-huquqiy hujjatlarni ushbu qarorga muvofiqlashtirsinlar.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.N. Aripov zimmasiga yuklansin. 
 1. Ushbu Nizom O‘zbekiston Respublikasida O‘zbekiston Respublikasi Davlat budjetidan moliyalashtiriladigan sport maktablarini (keyingi o‘rinlarda sport maktablari deb ataladi) tashkil etish va ularning faoliyat ko‘rsatishi tartibini belgilaydi.
 2. Sport maktablari asosiy faoliyati bolalar, o‘smirlar va yoshlarni jismoniy tarbiya va sport bilan muntazam shug‘ullanishga jalb etishga, sport zaxirasi va yuqori mahoratli sportchilar tayyorlash bo‘yicha o‘quv-mashq jarayonini tashkil etishga, shuningdek sport turlari bo‘yicha sport tayyorgarligi mutaxassislari o‘rtasida kasbiy tajribani almashishga yo‘naltirilgan maktabdan tashqari sport-ta’lim muassasalari hisoblanadi.
 3. Sport maktablari o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisining qarorlari va boshqa hujjatlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, boshqa normativ-huquqiy hujjatlarga, ushbu Nizomga, shuningdek o‘z ustavlariga amal qiladi.
 4. Sport maktablari yuridik shaxs hisoblanadi, o‘z ustaviga, mustaqil balansiga, Moliya vazirligining G‘aznachiligida va uning hududiy bo‘linmalarida shaxsiy hisob raqamlariga, o‘z nomi ko‘rsatilgan muhrga, burchakli shtampga, o‘z nomi yozilgan blankalarga ega bo‘ladi.
 5. Sport maktablari O‘zbekiston Respublikasi Prezidentining hujjatlari va O‘zbekiston Respublikasi Vazirlar Mahkamasining qarorlari bilan tashkil qilinadi. 
 6. Sport maktabi davlat muassasasi hisoblanadi va qonunchilikda belgilangan tartibda davlat ro‘yxatidan o‘tkaziladi. 
 7. Davlat boshqaruvi organlari, mahalliy davlat hokimiyati organlari qonunchilikka muvofiq davlat sport maktabining muassislari bo‘lishi mumkin. 
 8. Sport maktabi quyidagi turlarda tashkil etilishi mumkin: 
 bolalar va o‘smirlar sport maktabi; 
 ixtisoslashtirilgan bolalar va o‘smirlar sport maktabi; 
 olimpiya zaxiralari ixtisoslashtirilgan bolalar va o‘smirlar sport maktabi; 
 oliy mahorat sport maktabi; 
 oliy sport mahorati maktabi; 
 Respublika oliy sport mahorati maktabi;
 Xalqaro shaxmat akademiyasi; 
 Chavandozlar maktabi.
 9. Davlat sport maktablarining ushbu Nizomning 8-bandida ko‘rsatilmagan boshqa turlarini tashkil etishga yo‘l qo‘yilmaydi. 
 10. Sport maktabi ham sportning faqat bitta turini, ham sportning bir necha har xil turlarini rivojlantirish uchun tashkil etilishi mumkin. 
 11. Sport maktabida sport turlari bo‘yicha bo‘limlar soni uning muassisi tomonidan O‘zbekiston Respublikasi Jismoniy tarbiya va sport vazirligining hududiy organlari bilan kelishgan holda belgilanadi. 
 12. Sport maktablarini davlat akkreditatsiyasidan o‘tkazish vakolatli davlat organlari tomonidan qonunchilikda belgilangan tartibda amalga oshiriladi. 
 13. Sport maktabida o‘quvchi-sportchilar tayyorlash sifati yuzasidan davlat nazorati belgilangan tartibda attestatsiya o‘tkazish yo‘li bilan vakolatli davlat organlari tomonidan amalga oshiriladi.
 14. Quyidagilar sport maktabining asosiy vazifalari hisoblanadi:
 bolalar, o‘smirlar va yoshlarni jismoniy tarbiya va sport bilan muntazam shug‘ullanishga jalb etish, ular o‘rtasida ularning sog‘lig‘ini mustahkamlashga, har tomonlama jismoniy kamol topishiga va sog‘lom turmush tarziga ehtiyojni shakllantirishga yo‘naltirilgan jismoniy tarbiya-sog‘lomlashtirish, sport va tarbiyaviy ishlar olib borish;
 bolalar, o‘smirlarda sport bilan shug‘ullanish qobiliyatlarini aniqlash va ularni sportning ayrim turlari bo‘yicha ixtisoslashtirilgan mashg‘ulotlarga jalb qilish, ularda barqaror qiziqishni tayyorlash;
 zarur zamonaviy moddiy-texnika bazasi yaratish hamda jismoniy tarbiya va sport bo‘yicha mashg‘ulotlar o‘tkazish uchun malakali trenerlar tarkibini tanlash, sport zaxirasi va sport turlari bo‘yicha yuqori mahoratli sportchilar tayyorlash yuzasidan o‘quv-mashq jarayonini tashkil etish;
 xalqaro sport maydonida mamlakat sharafini munosib himoya qilishga qodir bo‘lgan O‘zbekiston terma jamoalari uchun o‘quv-tarbiya jarayonini tashkil etishning eng yangi usullarini qo‘llagan holda sport zaxirasi va yuqori mahoratli sportchilar tayyorlash;
 sport tayyorgarligi bosqichlarida barcha yosh guruhlari bo‘yicha maktablarining o‘quvchi-sportchilarini o‘qitish usullari va shakllarining uzviyligini ta’minlash;
 tajriba almashish masalalari bo‘yicha har xil sport tashkilotlari va federatsiyalar bilan hamkorlikni rivojlantirish, o‘quvchi-sportchilarning sport mahoratini, shuningdek sport turlari bo‘yicha trenerlar va boshqa mutaxassislarning kasb malakasini oshirish, mamlakat yoshlari o‘rtasida jismoniy tarbiya va sportni, sog‘lom turmush tarzini ommalashtirish.
 15. Yuklangan vazifalarni bajarish uchun sport maktabi belgilangan tartibda:
 O‘zbekiston Respublikasida jismoniy tarbiya va sportni rivojlantirishning davlat dasturlari amalga oshirilishida ishtirok etadi;
 sog‘lig‘ining holatida tibbiy nuqsonlar va cheklanishlari bo‘lmagan bolalar hamda o‘smirlarning jismoniy tarbiya va sport bilan muntazam shug‘ullanishga jalb etilishini tashkil etadi, qobiliyatli va istiqbolli o‘quvchi-sportchilarga ularning sportda yanada kamol topishi uchun zarur shart-sharoitlar yaratadi;
 manfaatdor tashkilotlar va muassasalar bilan birgalikda sport zaxirasi hamda yuqori mahoratli sportchilarni tanlash va tayyorlashni ilmiy-metodik va tibbiy jihatdan ta’minlaydi;
 o‘qitishning barcha bosqichlarida ishlab chiqilgan o‘quvchi-sportchilarning sport tayyorgarligi o‘quv rejalari va dasturlariga muvofiq o‘quv-mashq jarayoni tashkil qilinishi va o‘tkazilishini, unga ilg‘or ilmiy texnologiyalar va metodikalar joriy etilishini ta’minlaydi;
 o‘quv-mashq jarayoni natijalarini, o‘quvchi-sportchilarning jismoniy sifatlari rivojlanishining yakka tartibdagi ko‘rsatkichlari o‘sishini, sport turi texnikasining asoslari o‘zlashtirilishi darajasini tahlil qiladi;
 o‘quvchi-sportchilarning o‘quv-mashq yig‘inlarida, tuman, shahar, respublika va xalqaro sport tadbirlarida qatnashishini ta’minlaydi;
 qobiliyatli o‘quvchi-sportchilarga ularning keyinchalik sport yo‘nalishidagi o‘rta maxsus, kasb-hunar va oliy ta’lim muassasalarida o‘qishi uchun zarur shart-sharoitlar yaratadi;
 o‘quvchi-sportchilar, sport maktablarining trenerlari va boshqa mutaxassislarining sport musobaqalari, chempionatlar, kuboklar, turnirlar, festivallar, konferensiyalar, simpoziumlar, seminarlar, yig‘inlar va boshqa ommaviy jismoniy tarbiya tadbirlarida, shu jumladan xalqaro tadbirlarda qatnashishi orqali ularning sport mahorati va malakasini oshirish tadbirlarini amalga oshiradi.
 16. Sport maktabi belgilangan tartibda quyidagi huquqlarga ega:
 sport turi (turlari), shuningdek sport tayyorgarligi bosqichlari bo‘yicha umumiy va maxsus jismoniy tayyorgarlik bo‘yicha bo‘limlar ochish;
 sport tayyorgarligining har bir bosqichida o‘quvchi-sportchilarning yakka tartibda o‘qishi davomiyligini belgilash hamda tayyorlash davri va bosqichiga qarab o‘quv-mashq ishlarining haftalik rejimini belgilash;
 ta’lim va tarbiyaning qonunchilikka zid bo‘lmagan shakli, vositalari va usullarini tanlash;
 yuridik va jismoniy shaxslarga o‘z faoliyati ixtisosiga muvofiq jismoniy tarbiya va sport sohasida pulli xizmatlar ko‘rsatish, ko‘rsatilgan xizmatlar uchun O‘zbekiston Respublikasi qonunchiligiga muvofiq haq to‘lash miqdorini belgilash;
 yuklangan vazifalarni bajarish bo‘yicha tadbirlarni amalga oshirish uchun sport maktabiga biriktirilgan moddiy-texnika bazasi va mol-mulkni tasarruf etish. 
 17. Sport maktabi quyidagilarga majbur:
 o‘quv-mashq va tarbiya jarayonini amalga oshirish uchun zarur shart-sharoitlar yaratilishini ta’minlash, xodimlar va o‘quvchi-sportchilar tomonidan o‘z majburiyatlari, o‘quv dasturlari va topshiriqlarining bajarilishini ta’minlash;
 sport turlari bo‘yicha tasdiqlangan o‘quv dasturlari asosida maktabning yillik o‘quv rejasini, o‘quv jadvalini va o‘quv-mashq jadvalini ishlab chiqish;
 sport turlari bo‘yicha dasturlar talablariga va o‘quv rejalariga muvofiq o‘quv-mashq va tarbiyaviy jarayonni amalga oshirish;
 o‘quv-mashq jarayoni o‘tkazilayotgan davrda o‘quvchi-sportchilar va sport maktabi xodimlarining xavfsizligini ta’minlash;
 o‘quv-mashq va tarbiya jarayonini joriy nazorat qilish, o‘quvchi-sportchilarni test sinovidan o‘tkazish va ularning nazorat normativlari topshirishini ta’minlash;
 sport maktabining moddiy-texnika bazasi va mol-mulkining saqlanishini va ulardan oqilona foydalanilishini ta’minlash.
 18. Sport maktabi qonunchilikda belgilangan tartibda:
 o‘quv-mashq jarayonining qo‘llaniladigan shakllari, usullari va uni tashkil etish vositalarining o‘quvchi-sportchilarning psixofizik yosh xususiyatlariga, mayllari, qobiliyatlari, qiziqishlariga, ularning hayoti va sog‘lig‘ini muhofaza qilish talablariga muvofiqligi;
 o‘quvchi-sportchilar va xodimlarning huquq va erkinliklariga rioya qilinishi;
 o‘ziga yuklangan vazifalarning zarur tarzda va samarali bajarilishi uchun javob beradi.
 19. Bolalar va o‘smirlar sport maktabi sog‘lig‘ining holatida tibbiy nuqsonlari va cheklanishlari bo‘lmagan bolalar va o‘smirlarda sport bilan shug‘ullanish, maktabga kirish va o‘qish uchun teng sharoitlar yaratadi, sport va jismoniy tayyorgarlikni amalga oshiradi, jismoniy va sport vositalari bilan shug‘ullanuvchilarning sog‘lig‘ini mustahkamlaydi, tanlangan sport turi bo‘yicha ularning qobiliyatlarini rivojlantiradi.
 Bolalar va o‘smirlar sport maktabi sport-sog‘lomlashtirish guruhlari, boshlang‘ich tayyorgarlik guruhlari va o‘quv-mashq guruhlari bilan o‘quv-mashq jarayonini amalga oshiradi. O‘quv-mashq guruhlari boshlang‘ich tayyorgarlikning to‘rtta guruhiga bitta o‘quv-mashq guruhi hisobidan ochiladi. 
 Ixtisoslashtirilgan bolalar va o‘smirlar sport maktabi, olimpiya zaxiralari ixtisoslashtirilgan bolalar va o‘smirlar sport maktabi, oliy mahorat sport maktabi, oliy sport mahorati maktabi hamda Respublika oliy sport mahorati maktabiga qabul qilingan o‘quvchi-sportchilar soni bolalar va o‘smirlar sport maktabi ishining asosiy ko‘rsatkichi hisoblanadi. 
 Bolalar va o‘smirlar sport maktabi bitiruvchilarining keyinchalik ixtisoslashtirilgan bolalar va o‘smirlar sport maktabi, olimpiya zaxiralari ixtisoslashtirilgan bolalar va o‘smirlar sport maktabi, oliy mahorat sport maktabi, oliy sport mahorati maktabi hamda Respublika oliy sport mahorati maktabida o‘qishini tashkil etish (ta’minlash) uchun shart-sharoitlar mavjud bo‘lmagan taqdirda (shu jumladan mintaqada sport turi bo‘yicha sport maktabi mavjud emasligi tufayli), O‘zbekiston Respublikasi Jismoniy tarbiya va sport vazirligining hududiy organlari bilan kelishgan holda muassisning qarori bilan bolalar va o‘smirlar sport maktabida sportda kamolotga erishish guruhlari tashkil etilishi mumkin. O‘quvchi-sportchilarning tegishli kontingenti – O‘zbekiston Respublikasining sport terma jamoalari tarkiblariga nomzodlar, malakali trener-o‘qituvchilar tarkibi va o‘quv-mashq ishlari rejimini bajarish imkonini beradigan moddiy-texnika bazasi mavjud bo‘lishi buning zarur sharti hisoblanadi.
 20. Ixtisoslashtirilgan bolalar va o‘smirlar sport maktabi hamda olimpiya zaxiralari ixtisoslashtirilgan bolalar va o‘smirlar sport maktabi O‘zbekiston Respublikasining va hududlar sport terma jamoalari tarkiblarini to‘ldirishga qodir bo‘lgan yuqori malakali sportchilarni tayyorlaydi. Bu – maktab faoliyati darajasining asosiy ko‘rsatkichi hisoblanadi. 
 Ixtisoslashtirilgan bolalar va o‘smirlar sport maktabi hamda olimpiya zaxiralari ixtisoslashtirilgan bolalar va o‘smirlar sport maktabi o‘quv-mashq guruhlari, sportda kamolotga erishish va oliy sport mahorati guruhlari tuzadi. Mintaqada sportning ushbu turlari bo‘yicha bolalar va o‘smirlar sport maktabi mavjud bo‘lmagan ayrim hollarda ixtisoslashtirilgan bolalar va o‘smirlar sport maktabi hamda olimpiya zaxiralari ixtisoslashtirilgan bolalar va o‘smirlar sport maktabida O‘zbekiston Respublikasi Jismoniy tarbiya va sport vazirligining hududiy organlari bilan kelishgan holda boshlang‘ich tayyorgarlik guruhlari tashkil etilishi mumkin. 
 Ixtisoslashtirilgan bolalar va o‘smirlar sport maktabi to‘rtta yo‘nalish bo‘yicha tuziladi — sportning o‘yin turlari va yengil atletika, suv sporti turlari, yakka kurash va gimnastika.
 21. Oliy sport mahorati maktabi faoliyati sport turlari bo‘yicha eng yangi jahon ilmiy-metodik tavsiyalari va texnologiyalarini qo‘llagan holda kuchli sportchilarni — respublika terma jamoalariga nomzodlarni va ularning eng yaqin rezervlarini, sportning o‘yin turlari bo‘yicha oliy va birinchi ligalar ustalari komandalariga tanlash va tayyorlashga yo‘naltirilgan. 
 O‘zbekiston Respublikasi terma jamoalariga tayyorlangan nomzodlar soni, shuningdek maktab o‘quvchi-sportchilarining respublika va xalqaro musobaqalarda qatnashishi natijalari oliy sport mahorati maktabi faoliyati darajasining asosiy ko‘rsatkichi hisoblanadi.
 Oliy sport mahorati maktabi o‘quv-mashq jarayonini o‘tkazish bilan birgalikda sportning tegishli turlari bo‘yicha sportchilar tayyorlash yuzasidan bolalar va o‘smirlar sport maktabi, ixtisoslashtirilgan bolalar va o‘smirlar sport maktabi, olimpiya zaxiralari ixtisoslashtirilgan bolalar va o‘smirlar sport maktabi, oliy sport mahorati maktabi hamda Respublika oliy sport mahorati maktabiga ilmiy-metodik rahbarlik qiladi hamda ular faoliyatini axborotlar bilan ta’minlaydi, belgilangan tartibda sportchilar, trener-o‘qituvchilar va sport sohasidagi boshqa mutaxassislarning malakasini oshirish tadbirlarini amalga oshiradi.
 22. Bolalar va o‘smirlar sport maktabi, ixtisoslashtirilgan bolalar va o‘smirlar sport maktabi, olimpiya zaxiralari ixtisoslashtirilgan bolalar va o‘smirlar sport maktabi, oliy sport mahorati maktabi hamda Respublika oliy sport mahorati maktabida o‘quvchi-sportchilarni ko‘p yillik sportga tayyorlashni tashkil etish barcha bosqichlarda quyidagi jadvalga muvofiq amalga oshiriladi: 
 23. Sport maktabi sog‘lig‘ining holatida cheklanishlari va sport bilan shug‘ullanish uchun tibbiy nuqsonlari bo‘lmagan bolalar, o‘smirlar va yoshlarga, shuningdek O‘zbekiston Milliy paralimpiya qo‘mitasi bilan kelishgan holda imkoniyati cheklangan bolalar, o‘smirlar va yoshlarga o‘qishga kirish va o‘qish uchun teng sharoitlar yaratilgan holda ular bilan to‘ldiriladi.
 Sport maktablariga, jinsi, tili, irqi, millati, diniy mansubligi, ijtimoiy kelib chiqishi, mashg‘uloti turi, ijtimoiy mavqeyi, yashash joyi, O‘zbekiston Respublikasi hududida qancha vaqt yashaganligidan qat’i nazar, o‘g‘il bolalar va qizlar (yosh yigitlar va qizlar) qabul qilinadi. 
 24. O‘quvchi-sportchilarni sport maktabiga qabul qilish, belgilangan tartibda, o‘qishga kirayotganning arizasi va ota-onalarning (yoki ularning o‘rnini bosadigan shaxslarning) yozma roziligi asosida, yashash joyi bo‘yicha davolash muassasasi tomonidan berilgan o‘qishga kirayotganning sog‘lig‘i to‘g‘risidagi tibbiy ma’lumotnoma va boshqa zarur hujjatlar mavjud bo‘lganda sport maktabi direktorining buyrug‘i bilan amalga oshiriladi.
 25. Tayyorgarlik bosqichlariga va sport turlariga ko‘ra sport maktabiga qabul qilish uchun o‘quvchi-sportchilarning eng kichik yoshini belgilaydigan normativlar, belgilangan tartibda, O‘zbekiston Respublikasi Jismoniy tarbiya va sport vazirligi, Xalq ta’limi vazirligi hamda Sog‘liqni saqlash vazirligi tomonidan tasdiqlanadi.
 Sport maktabi o‘quvchi-sportchilarini qabul qilish, o‘qishni ko‘chirish, o‘qishdan chetlatish va o‘qishni tiklash tartibi Jismoniy tarbiya va sport vazirligi hamda Xalq ta’limi vazirligi tomonidan belgilanadi.
 26. Sport maktabi o‘quvchi-sportchilari quyidagi huquqlarga ega:
 o‘quv rejalari va dasturlariga muvofiq trener-o‘qituvchi rahbarligida sport tayyorgarligidan o‘tish, o‘quv-mashq jarayonida va sport musobaqalarida qatnashish;
 sport maktabi tomonidan belgilangan tartibda sport maktabining axborot resurslari, jismoniy tarbiya-sport inshootlari, sport jihozlari va anjomlaridan foydalanish; 
 belgilangan tartibda sport jihozlari, yakka tartibda foydalaniladigan sport formasi va kiyim-bosh olish;
 o‘quv-mashq mashg‘ulotlari va musobaqalar jarayonida xavfsiz shart-sharoitlarga ega bo‘lish va sog‘lig‘ini saqlash, tibbiy xizmatlardan foydalanish;
 o‘qishni boshqa sport-ta’lim muassasalariga ko‘chirish.
 27. Sport maktabining o‘quvchi-sportchilari quyidagilarga majbur:
 o‘zining nazariy, umumiy va maxsus jismoniy tayyorgarligini doimiy ravishda oshirish, sport mahoratini o‘stirish;
 yakka tartibdagi va guruhli mashg‘ulotlarning o‘quv rejalari va dasturlarini bajarish;
 sport rejimi va gigiyenik talablarga rioya qilish;
 trener-o‘qituvchilar va boshqa o‘quvchi-sportchilarning sha’ni va shaxsiy qadr-qimmatini hurmat qilish;
 sport maktabining mol-mulkiga ehtiyotkorlik bilan munosabatda bo‘lish, sport maktabining ichki tartibiga rioya qilish;
 vrach nazorati talablariga qat’iy rioya qilish, muntazam ravishda, 6 oyda kamida bir marta tibbiy ko‘rikdan o‘tish.
 28. Sport maktabi o‘ziga yuklangan vazifalarni amalga oshirish uchun va o‘z faoliyati yo‘nalishlariga muvofiq bo‘limlar ochadi va:
 sport bilan shug‘ullanishni xohlaydigan bolalar va o‘smirlardan sport-sog‘lomlashtirish guruhlari va boshlang‘ich tayyorgarlik guruhlarini;
 boshlang‘ich tayyorgarlik guruhlarida kamida bir yil zarur sport tayyorgarligidan o‘tgan hamda o‘quv dasturlarida belgilangan umumiy va maxsus jismoniy tayyorgarlik bo‘yicha qabul uchun normativ talablarni bajargan iqtidorli va sport bilan shug‘ullanishga qodir bo‘lgan bolalar va o‘smirlardan o‘quv-mashq guruhlarini;
 o‘quv-mashq guruhlarida tayyorgarlik bosqichidan o‘tgan hamda maxsus jismoniy tayyorgarlik bo‘yicha qabul uchun normativ talablarni bajargan va tegishli sport razryadiga ega bo‘lgan sportchilardan sportda kamolotga erishish guruhlarini;
 sportda kamolotga erishish guruhlarida tayyorgarlik bosqichidan o‘tgan, tegishli sport razryadiga ega bo‘lgan hamda mintaqa yoki respublika terma jamoalarining asosiy tarkibiga yoki stajorlari tarkibiga qabul qilish uchun qo‘yiladigan talablarga javob beradigan va sportda barqaror yuqori natijalar ko‘rsatadigan sportchilardan oliy sport mahorati guruhlarini to‘ldiradi.
 29. Tayyorgarlik bosqichlari va sport turlariga ko‘ra sport maktabi o‘quv guruhlarining eng kam sonini va ularda shug‘ullanadiganlar sonini (o‘quv guruhining to‘liqligini) belgilaydigan normativlar, shuningdek tayyorgarlik bosqichlari bo‘yicha o‘quvchi-sportchilarning sport mahorati darajasiga qo‘yiladigan talablar belgilangan tartibda Jismoniy tarbiya va sport vazirligi tomonidan tasdiqlanadi.
 30. O‘quvchi-sportchilarning ro‘yxatdagi tarkibi va sport tayyorgarligi bosqichlari bo‘yicha sport maktabi o‘quv guruhlari soni har yili (o‘quv yili boshlangunga qadar) sport maktabi direktori va muassisi tomonidan tasdiqlanadi. Ushbu hujjatlar ma’lumotlari asosida sport maktabi rahbariyati o‘quv-mashq ishlari rejimining yillik soatlar hisobini amalga oshiradi va sport maktabi ishlarining yillik o‘quv rejasini tuzadi.
 Sport maktabining sportda kamolotga erishish va oliy sport mahorati guruhlari soni, shuningdek ulardagi o‘quvchi-sportchilar ro‘yxati O‘zbekiston Respublikasi Jismoniy tarbiya va sport vazirligi hududiy organlari bilan majburiy tartibda kelishilishi kerak.
 31. Sport maktabi o‘quvchi-sportchilarini keyingi yilda o‘qiladigan guruhlarga yoki sport tayyorgarligi bosqichiga o‘tkazish belgilangan tartibda o‘qish muddatlari va o‘quvchi-sportchilar tomonidan o‘quv dasturlari o‘zlashtirilishi, ular tomonidan umumiy va maxsus jismoniy tayyorgarlik bo‘yicha nazorat-o‘tkazish normativlari bajarilishi, sog‘lig‘ining holati tibbiy-biologik ko‘rsatkichlari asosida, shuningdek tegishli sport razryadi mavjud bo‘lganda sport maktabi trenerlar kengashining qarori bilan amalga oshiriladi.
 Belgilangan talablarni bajarmagan o‘quvchi-sportchilar o‘qishning navbatdagi yiliga yoki sport tayyorgarligi bosqichiga o‘tkazilmaydi. Ushbu o‘quvchi-sportchilarga belgilangan tartibda sport maktabi rahbariyati va trenerlar kengashining qarori bilan sport tayyorgarligining aynan shu bosqichida o‘qishni davom ettirish (takroran o‘qish) imkoniyati berilishi mumkin.
 32. Keyingi yilda o‘qitiladigan guruhga o‘tkazish uchun belgilangan yoshga yetmagan, biroq o‘qishning oldingi yili dasturiy talablarini bajargan ayrim o‘quvchi-sportchilar trenerlar kengashining qarori bilan va shaxsiy tibbiy ruxsatnoma asosida o‘qishning navbatdagi yili guruhiga o‘tkazilishi mumkin. O‘tkazish sport maktabi direktorining buyrug‘i bilan rasmiylashtiriladi.
 33. O‘quvchi-sportchilarni o‘tkazish o‘qishning har bir bosqichidan keyin tegishli sport o‘quv guruhlarida amalga oshiriladi.
 34. O‘quvchi-sportchilarni boshqa sport maktabiga o‘tkazish o‘quvchi-sportchining arizasi asosida, o‘quvchi-sportchi o‘qiyotgan sport maktabi rahbariyatining va uning ota-onalari (yoki ularning o‘rnini bosadigan shaxslarning) yozma roziligi bilan amalga oshiriladi.
 35. Sport maktabi tomonidan sport mahoratini oshirish uchun sport tayyorgarligining oliy bo‘g‘iniga (yuqoriroq bosqichda sport tayyorgarligini amalga oshiradigan sport-ta’lim muassasasiga, shuningdek sportning o‘yin turlari bo‘yicha mahoratlilar jamoasiga) o‘tkazilgan o‘quvchi-sportchilar sport maktabi guruhlarining son tarkibiga kirmaydi, biroq ushbu sport maktabining tarbiyalanuvchilari hisoblanadi va uning jamoasi uchun sport musobaqalarida qatnashishi mumkin.
 36. Yil davomida boshqa sport-ta’lim muassasasiga o‘tkazilgan o‘quvchi-sportchining sportdagi yutuqlari parallel ravishda oldingi sport maktabining ish natijalariga kiritiladi.
 37. Sport maktabining sport turi (turlari) bo‘yicha mintaqa yoki respublika terma jamoalari tarkibiga rasmiy o‘tkazilishi davrida o‘quvchi-sportchilar sport maktabining tegishli sport o‘quv guruhi ro‘yxatida qoladi.
 38. O‘quvchi-sportchilarni sport maktabidan chiqarish qonunchilikda belgilangan tartibda:
 boshqa sport-ta’lim muassasasiga, shu jumladan o‘quvchi-sportchining o‘zining tashabbusi bilan o‘tkazilganda;
 tibbiyot muassasalarining tegishli xulosalari bilan tasdiqlangan jismoniy yuklama va sport bilan shug‘ullanish uchun tibbiy nuqsonlar aniqlanganda;
 tegishli normativ talablar bajarilmaganda, sport natijasi pasayganda;
 o‘quv intizomi va sport maktabining ichki tartib-qoidalari buzilganda, shu jumladan ma’naviy axloqsizlik sodir etilganda, sport odob-axloqi buzilganda;
 sport tayyorgarligi rejimi buzilganda, shu jumladan taqiqlangan farmokologik va narkotik vositalar qo‘llanilganda amalga oshiriladi.
 O‘quvchi-sportchilarni kasal bo‘lgan vaqtida o‘qishdan chetlatishga yo‘l qo‘yilmaydi.
 39. O‘quv yili mobaynida o‘quvchi-sportchi sport-o‘quv guruhidan chiqib ketgan yoki o‘qishdan chetlashtirilgan taqdirda sport maktabi uni belgilangan normalarga muvofiq bir oy muddatda to‘ldirishi kerak.
 40. Sport tayyorgarligining barcha bosqichlaridan o‘tgan va belgilangan tartibda bitiruv normativlarini topshirgan o‘quvchi-sportchilar sport maktabi bitiruvchilari hisoblanadi.
 Sport maktabi bitiruvchilariga, ularning jismoniy sifatlari darajasi ko‘rsatilgan va kelgusida sportda kamolotga erishishga doir tavsiyalar berilgan sportchi kartasi hamda sport tayyorgarligi darajasi ko‘rsatilgan holda, belgilangan namunadagi tamomlaganlik to‘g‘risidagi guvohnoma beriladi.
 41. Sport maktabida o‘quv yili 2-sentabrdan, respublika oliy sport mahorati maktablarida 1-yanvardan boshlanadi. 
 O‘quv yilining qancha davom etishi sport turining xususiyatiga, sport musobaqalari taqvimiga, sport tayyorgarligining davriylashtirilishiga bog‘liq bo‘ladi va sport maktabi rahbariyati tomonidan sportning har bir turi uchun yakka tartibda belgilanishi mumkin. 
 42. Sportchilar bilan o‘quv-mashq mashg‘ulotlari belgilangan tartibda tasdiqlangan va sport turi bo‘yicha tegishli sport o‘quv guruhi uchun mo‘ljallangan o‘quv dasturlari va yillik o‘quv rejasi bo‘yicha o‘tkaziladi.
 43. O‘quv-mashq mashg‘ulotlari jadvali bolalarning yosh xususiyatlari va belgilangan sanitariya-gigiyena normalari hisobga olingan holda mashqlarning qulayroq rejimini, o‘quvchi-sportchilarning dam olishini, ularning ta’lim muassasalarida va boshqa muassasalarda o‘qishini belgilash maqsadida trener-o‘qituvchining taqdimnomasi bo‘yicha sport maktabi ma’muriyati tomonidan tuziladi.
 44. O‘quv-mashq mashg‘ulotlarining mazmuni tasdiqlangan o‘quv dasturlariga muvofiq bo‘lishi kerak.
 45. O‘quv-mashq jarayoni o‘qitishning texnik vositalari keng qo‘llanilgan, tiklash tadbirlari o‘tkazilgan holda sport mashqlarini bajarishning zamonaviy metodikasi asosida trener-o‘qituvchilar tomonidan amalga oshiriladi hamda mashqlar va musobaqalarda qatnashish faoliyati birga qo‘shib olib borilishi negizida tashkil etiladi.
 46. Quyidagilar sport maktabi o‘quv-jarayonining asosiy shakllari hisoblanadi:
 guruhlarda va yakka tartibda o‘quv-mashq mashg‘ulotlari va nazariy mashg‘ulotlar;
 o‘quv-mashq yig‘inlari;
 tiklash, profilaktika va sog‘lomlashtirish tadbirlarini amalga oshirish, o‘quvchi-sportchilarni tibbiy-biologik tekshirish, pedagogik test sinovidan o‘tkazish;
 o‘quvchi-sportchilarning turli darajadagi musobaqalar va o‘yinli uchrashuvlarda ishtirokini tashkil etish;
 sport-sog‘lomlashtirish oromgohlarida o‘quvchi-sportchilar bilan mashq o‘tkazish;
 yetakchi sportchilar ishtirokida o‘quv video yozuvlarini, kino dasturlarni hamda sport musobaqalarini ko‘rish va tahlil qilish;
 o‘quvchi-sportchilarning instruktorlik va hakamlik amaliyotini o‘tkazish.
 47. Sport-sog‘lomlashtirish yo‘nalishidagi va boshlang‘ich tayyorgarlik guruhlarida bir o‘quv-mashq mashg‘ulotining qancha davom etishi (mashq yuklamasi hajmi) ikki akademik soatdan ortiq bo‘lmasligi, o‘quv-mashq guruhlarida esa — bir haftada kamida to‘rt marta o‘quv-mashq mashg‘ulotlari o‘tkazilgan holda uch akademik soatdan ortiq bo‘lmasligi kerak. Yuklama bir haftada 20 soatni va undan ko‘pni tashkil etgan guruhlarda — to‘rt akademik soatni, bir kunda ikki marta o‘quv-mashq mashg‘ulotlari o‘tkazilganda — uch akademik soatni tashkil etadi.
 48. Sport maktabida sport turlari bo‘yicha trener-o‘qituvchilar brigadalari tashkil etilishi mumkin. Brigadalar o‘quvchi-sportchilarni tanlash, sportchilar tayyorlashning zamonaviy talablariga muvofiq ko‘p yillik rejali o‘quv-mashq va tarbiya jarayoni amalga oshirilishini tashkil etish masalalarini hal etadi.
 O‘quv yuklamasi, shuningdek o‘quvchi-sportchilarning sport natijalari brigadaning barcha a’zolariga hisoblanadi. Brigadaning har bir a’zosi uchun miqdor ko‘rsatkichlari brigada a’zolarining umumiy yig‘ilishi qarori bilan belgilanadi.
 49. Respublika va xalqaro musobaqalarda qatnashishga qo‘yilgan jamoalar va o‘quvchi-sportchilarni tayyorlash maqsadida sport maktabi o‘quv-mashq ishlariga ajratilgan mablag‘lar doirasida o‘quv-mashq yig‘inlari o‘tkazish huquqiga ega.
 50. O‘quv-mashq yig‘inlarini tashkil etish va o‘tkazish sport maktabining sport va ommaviy jismoniy tarbiya tadbirlarining kalendar rejasiga muvofiq belgilangan tartibda amalga oshiriladi.
 51. O‘quv-mashq yig‘inlarining vazifalari sport va ommaviy jismoniy tarbiya tadbirlarining kalendar rejasi (tuman, viloyat, respublika va xalqaro) hisobga olingan holda sport maktabining trenerlar kengashi tomonidan belgilanadi. O‘quv-mashq yig‘inlari o‘quvchi-sportchilarning sport mahorati oshishini ta’minlashi kerak, muayyan sharoitlarda va mashq siklining muayyan davrlarida o‘tkaziladi.
 52. Sport maktabining turli sport musobaqalarida va jismoniy tarbiya-ommaviy tadbirlarda, shu jumladan turli tashkilotlar tomonidan o‘tkaziladigan xalqaro musobaqalar va tadbirlarda qatnashishi tasdiqlangan sport va ommaviy jismoniy tarbiya tadbirlarining kalendar rejasiga binoan hamda ularning reglamentlariga, nizomlariga yoki rasmiy taklif etilishiga muvofiq amalga oshiriladi.
 53. O‘quv-mashq jarayoni izchilligini, o‘quvchi-sportchilarning sport tayyorgarligi va faol dam olishini ta’minlash maqsadida ta’til davrida sport maktabi qonunchilikda belgilangan tartibda sport-sog‘lomlashtirish oromgohlari tashkil etadi. 
 54. O‘quv-mashq mashg‘ulotlari jarayonida sport maktabi direktor tomonidan tasdiqlangan rejaga muvofiq o‘quvchi-sportchilar bilan tarbiyaviy ishlarni tashkil etadi va amalga oshiradi. Sport maktabining tarbiyaviy ishlari shaxsning barkamol bo‘lishiga ko‘maklashadi va o‘quvchi-sportchilarda vatanparvarlik tuyg‘usi, jismoniy tarbiya va sport bilan shug‘ullanishga ehtiyojni, o‘z bilimlari, malaka va ko‘nikmalarini doimo to‘ldirib borishni shakllantirishga yo‘naltirilgan.
 55. Sport maktabi o‘quv-mashq hamda tarbiya jarayonini tashkil etish va amalga oshirish uchun qonunchilikda va sport maktabi ustavida belgilangan tartibda zarur hujjatlashtirishni yuritadi.
 56. Sport maktabini boshqarish ushbu Nizomga va O‘zbekiston Respublikasi qonunchiligiga, sport maktabining ustaviga muvofiq hamda yakka boshchilik, demokratiya, o‘zini o‘zi boshqarish va oshkoralik tamoyillarini uyg‘unlashtirish asosida amalga oshiriladi.
 57. Sport maktabiga qonunchilikda belgilangan tartibda muassis tomonidan lavozimga tayinlanadigan va lavozimdan ozod etiladigan direktor boshchilik qiladi.
 58. Direktor sport maktabi ishiga umumiy rahbarlik qiladi, uning faoliyati barcha yo‘nalishlari bo‘yicha to‘liq javob beradi, pedagoglar jamoasi bilan birgalikda sport maktabini rivojlantirishning asosiy yo‘nalishlarini belgilaydi, davlat va jamoat organlarida uning manfaatlarini ifodalaydi, sport maktabining xo‘jalik faoliyati bilan bog‘liq barcha masalalarni hal etadi, kadrlarni tayinlaydi va joy-joyiga qo‘yadi, xodimlarni lavozimga tayinlaydi va lavozimdan ozod qiladi.
 59. Sport maktabi direktorining o‘rinbosarlari sport maktabi muassisi bilan kelishgan holda sport maktabi direktori tomonidan lavozimga tayinlanadi va lavozimdan ozod qilinadi.
 60. Direktorning o‘quv ishlari bo‘yicha o‘rinbosari jismoniy tarbiya sohasida oliy ma’lumotli hamda jismoniy tarbiya va sport tashkilotlarida kamida uch yil ish stajiga ega bo‘lgan tajribali mutaxassislardan tayinlanadi.
 Direktorning o‘quv ishlari bo‘yicha o‘rinbosari o‘quv jarayoni va tarbiyaviy ishlar tashkil etilishi, sport bo‘yicha trener-o‘qituvchilar malakasi oshirilishi uchun javob beradi, sport maktabida sport musobaqalari o‘tkazilishi hamda maktabning o‘quvchi-sportchilarining tuman, shahar musobaqalarida va boshqa sport musobaqalarida qatnashishini ta’minlaydi, sportchilarni o‘qitish va ularning mashq qilishi metodikasini takomillashtirish chora-tadbirlarini ko‘radi, o‘quv-mashq mashg‘ulotlari sifatini, o‘quv rejalari va mashg‘ulotlar jadvali bajarilishini nazorat qiladi.
 61. Direktorning xo‘jalik ishlari bo‘yicha o‘rinbosari ma’muriy-xo‘jalik faoliyati bo‘yicha tajribaga ega bo‘lgan mutaxassislardan tayinlanadi.
 Direktorning xo‘jalik ishlari bo‘yicha o‘rinbosari o‘quv-mashq jarayoni uchun moddiy-texnik shart-sharoitlar yaratilishi, sport maktabining mol-mulki, jihozlarining saqlanishi va sozligi, binolar va inshootlardan foydalanish, ularni zarur sanitariya holatida saqlash, transport ta’minoti va undan foydalanish uchun javob beradi.
 62. Sport maktabida tashkiliy, tarbiyaviy, sog‘lomlashtirish va metodik ishlarni jismoniy tarbiya bo‘yicha oliy ma’lumotli va kamida bir yil trener-o‘qituvchilik bo‘yicha ish tajribasiga ega bo‘lgan mutaxassislardan tayinlanadigan instruktor-metodist amalga oshiradi. 
 Instruktor-metodist o‘quv-mashq mashg‘ulotlari o‘tkazilishi, sport turlari bo‘yicha dasturlar, o‘quv rejalari va mashg‘ulotlar jadvali bajarilishi, o‘quv-metodik hujjatlar yuritilishi, maktabning razryadchilari va sport rekordlari hisobi yuritilishini nazorat qiladi, sport maktabining metodik xonasi ishiga rahbarlik qiladi, o‘quv-tarbiya jarayoni masalalari bo‘yicha tibbiyot muassasalari, umumta’lim maktablari, boshqa ta’lim muassasalari va tashkilotlar, idoralar bilan aloqani ta’minlaydi.
 63. Sport maktabining katta instruktor-metodisti instruktor-metodist lavozimida kamida uch yil ish stajiga ega bo‘lgan shaxslardan tayinlanadi. 
 Katta instruktor-metodist instruktor-metodistlar ishiga rahbarlik qiladi va o‘quv-mashq jarayoni o‘tkazilishi ustidan nazoratni ta’minlaydi, metodik xona ishini tashkil etadi, sport maktabi tadbirlarini o‘tkazadi, o‘quvchi-sportchilarning jismoniy tarbiyasi bo‘yicha umummaktab tadbirlari o‘tkazilishi uchun javob beradi.
 64. Sport maktabining trener-o‘qituvchilar tarkibi oliy yoki o‘rta maxsus, kasb-hunar jismoniy tarbiya ma’lumotiga ega bo‘lgan mutaxassislardan butlanadi. Bunda jismoniy tarbiya ma’lumotiga ega bo‘lish nazarda tutilmagan sport turlari bo‘yicha trener-o‘qituvchilar tarkibi O‘zbekiston Respublikasi Jismoniy tarbiya va sport vazirligi tomonidan tasdiqlanadigan ro‘yxatga muvofiq oliy yoki o‘rta maxsus ma’lumotga ega bo‘lgan shaxslardan butlanishi mumkin. 
 Shuningdek, trener-o‘qituvchilar tarkibi sportning olimpiya va paralimpiya turlari bo‘yicha Olimpiya va Paralimpiya o‘yinlari, Osiyo o‘yinlari, jahon va Osiyo chempionatlari musobaqalarining g‘olib va sovrindor sportchilaridan butlanishi mumkin. 
 Umumta’lim maktablarining jismoniy tarbiya fani o‘qituvchilari sport maktablariga o‘rindoshlik asosida ommaviy sport turlari bo‘yicha trener-instruktor lavozimiga ishga qabul qilinishi mumkin. 
 Sport maktabining trener-o‘qituvchilari har besh yilda bir marta Jismoniy tarbiya va sport bo‘yicha mutaxassislarni ilmiy-metodik ta’minlash, qayta tayyorlash va malakasini oshirish markazida (yoki uning filiallarida) belgilangan tartibda malaka oshirishi lozim. 
 Malaka oshirish muddati o‘tgan (yoki malaka oshirishdan o‘tmagan) trener-o‘qituvchilarga mehnat faoliyati davom ettirishga yo‘l qo‘yilmaydi. 
 Ta’lim muassasalarining sport faoliyati (faoliyat turlari bo‘yicha) hamda jismoniy tarbiya va sport sohasidagi ta’lim yo‘nalishi bitiruvchilari tegishli sport turi bo‘yicha trener lavozimiga ishga qabul qilinganda uch yildan so‘ng malaka oshirish kurslariga jalb etiladilar. 
 Bolalar va o‘smirlar sport maktabiga ishga qabul qilinadigan futbol va regbi bo‘yicha trenerlikka nomzodlar majburiy tartibda tegishlicha O‘zbekiston futbol assotsiatsiyasi va O‘zbekiston regbi federatsiyasi bilan kelishiladi. 
 Sport bo‘yicha trener-o‘qituvchilar o‘quv guruhlarini tanlaydi va to‘ldiradi, o‘quvchi-sportchilar bilan tarbiyaviy va o‘quv-mashq ishlari olib boradi, o‘quvchi-sportchilar tibbiy ko‘rikdan va dispanser ko‘rigidan o‘z vaqtida o‘tishini nazorat qiladi, o‘quvchi-sportchilar uchun ularning individual xususiyatlarini hisobga olgan holda o‘quv-mashq rejalarini ishlab chiqadi, o‘quv-mashq jarayonini takomillashtirish va unga eng samarali va zamonaviy shakllar va usullarni joriy etish bo‘yicha takliflar kiritadi. 
 65. Sport maktabining sport turlari bo‘yicha bo‘limlarida sport maktabi direktorining buyrug‘i bilan yetakchi trener-o‘qituvchilardan, agar ularning har birining rahbarligi ostida kamida ikki nafar to‘liq yuklamali trener-o‘qituvchi ishlasa, sport bo‘yicha trener-o‘qituvchi lavozimida ish stajiga ega bo‘lgan sport bo‘yicha katta trener-o‘qituvchilar tayinlanadi.
 Katta trener-o‘qituvchilar ham sport maktabining sport bo‘yicha bo‘limiga, ham sport tayyorgarligi bosqichlari bo‘yicha alohida o‘quv guruhlariga rahbarlik qilish uchun tayinlanishi mumkin.
 Sport bo‘yicha katta trener-o‘qituvchi trener-o‘qituvchi uchun nazarda tutilgan funksiyalar bilan birgalikda trener-o‘qituvchilar ishi sifatini nazorat qiladi, o‘quv-mashq jarayoni tashkil etilishi, o‘quv guruhlari to‘liq butlanishi, o‘quv rejalari va dasturlari bajarilishi, o‘quvchi-sportchilarning qabul va nazorat sinovlari o‘tkazilishi, yuqori darajali sportchilar tayyorlashning yakka tartibdagi va istiqbolli rejalari ishlab chiqilishi, bo‘limlarning trenerlar kengashlari o‘tkazilishi, trener-o‘qituvchilar malakasini oshirish tadbirlari tashkil etilishi uchun javob beradi.
 66. Sport maktabida trenerlar kengashi tashkil etiladi. Kengash o‘quv-mashq va tarbiyaviy ishlar, o‘quvchi-sportchilarni tanlash va o‘tkazish, sportchilar tayyorlashni yakka tartibda rejalashtirish, sport maktabining sport tadbirlarida ishtirok etishi, o‘quv-mashq jarayonini o‘tkazish metodikasi takomillashtirilishi masalalarini, shuningdek sport maktabi ustavida nazarda tutilgan boshqa masalalarni ko‘rib chiqadi.
 67. Sport maktabini boshqaruv, yordamchi, xo‘jalik va tibbiyot xodimlari bilan butlash belgilangan tartibda tasdiqlangan normativlarga muvofiq amalga oshiriladi.
 68. Sport maktabining barcha xodimlariga qo‘yiladigan malaka tavsiflari, lavozim talablari, ularning huquq va majburiyatlari belgilangan tartibda O‘zbekiston Respublikasi Jismoniy tarbiya va sport vazirligi, Xalq ta’limi vazirligi hamda Mehnat va aholini ijtimoiy muhofaza qilish vazirligi tomonidan tasdiqlanadi.
 69. O‘quvchi-sportchilarning ota-onalari (ularning o‘rnini bosadigan shaxslar) sport maktabida o‘tkaziladigan o‘quv-mashq va tarbiyaviy jarayon bilan tanishish, shuningdek unda sport maktabining ustavida nazarda tutilgan tartibda ishtirok etish huquqiga ega.
 70. Sport maktabida o‘quvchi-sportchilar sog‘lig‘ining holati yuzasidan tibbiy nazorat sport maktabining tibbiyot xodimlari tomonidan, ular bo‘lmaganda esa — belgilangan tartibda sport maktabiga biriktirilgan tegishli hududiy sog‘liqni saqlash muassasasi tomonidan amalga oshiriladi.
 71. Sport maktabi o‘quvchi-sportchilarini chuqurlashtirilgan tibbiy tekshirishdan o‘tkazishni sport maktabi joylashgan joy bo‘yicha tegishli sog‘liqni saqlash muassasasi ta’minlaydi.
 72. Sport maktabining tibbiyot xodimlari belgilangan tartibda o‘quv-mashq jarayonini, sport musobaqalari va sport-sog‘lomlashtirish oromgohini tibbiy ta’minlaydi, mashq yuklamalarining hajmi va muntazam o‘tkazilishini nazorat qiladi, o‘quvchi-sportchilarni tayyorlashning yakka tartibdagi rejalarini tuzish va tasdiqlashda qatnashadi, chuqurlashtirilgan tibbiy tekshirish o‘tkazilishini tashkil etadi.
 73. Sport maktabining o‘quvchi-sportchilariga, o‘quvchi-sportchilarning sog‘lig‘i holati to‘g‘risidagi ma’lumotlar ko‘rsatilgan holda, belgilangan namunadagi davolash-nazorat kartasi to‘ldiriladi. Ushbu karta sport maktabining tibbiyot xonasida yoki sport maktabi joylashgan joydagi sog‘liqni saqlash davolash muassasasida saqlanadi.
 74. Muassis sport maktabiga yuklangan vazifalarni bajarish uchun zarur bo‘lgan mol-mulkni sport maktabiga belgilangan tartibda biriktiradi va (yoki) taqdim etadi.
 75. Sport maktabi o‘ziga biriktirilgan va ajratilgan mablag‘lar hisobiga sotib olingan mol-mulkni qonunchilikka muvofiq tasarruf etadi.
 76. Sport uskunalari, jihozlar, metodik adabiyotlar va ko‘rgazmali qo‘llanmalar, sport kiyimlari va formalari sotib olish, shuningdek o‘quvchi-sportchilarning sport tadbirlari va o‘quv-mashq yig‘inlarida qatnashishini ta’minlash sport maktabi tomonidan unga ajratiladigan budjet mablag‘lari va budjetdan tashqari manbalar hisobiga tushumlar doirasida amalga oshiriladi.
 77. Sport maktabida o‘zining sport inshootlari va asbob-uskunalari mavjud bo‘lmagan taqdirda maktabning xarajatlar smetasida tuzilgan shartnomaga muvofiq miqdorda ularni ijaraga olish xarajatlari uchun mablag‘lar nazarda tutiladi. 
 78. Sport maktabi o‘quvchi-sportchilari va xodimlarini moddiy ta’minlash belgilangan tartibda tasdiqlangan Sport maktablari o‘quvchi-sportchilari, trenerlari va boshqa mutaxassislarini moddiy va mulkiy ta’minlash to‘g‘risidagi nizomga muvofiq amalga oshiriladi.
 79. Sport maktabi faoliyatini moliyalashtirish qonunchilikda belgilangan tartibda:
 O‘zbekiston Respublikasining Davlat budjeti mablag‘lari;
 faoliyat ixtisosligi bo‘yicha pulli xizmatlar ko‘rsatishdan tushgan tushumlar;
 jismoniy va yuridik shaxslarning homiylik xayriyalari;
 asosiy mashg‘ulotlar o‘tkaziladigan vaqtda bo‘sh bo‘lgan mol-mulkni ijaraga berishdan tushgan daromadlar;
 qonun hujjatlarida taqiqlanmagan boshqa manbalar hisobiga amalga oshiriladi.
 80. Sport maktabi qonunchilikda belgilangan tartibda tegishli moliya organlarida ro‘yxatdan o‘tkazilgan tasdiqlangan xarajatlar smetasi asosida moliyalashtiriladi.
 81. Sport maktabi xodimlarining ish haqi qonunchilikka muvofiq belgilanadi.
 82. Sport maktabi muassis bilan kelishgan holda o‘z moliya-xo‘jalik faoliyatini rejalashtiradi, O‘zbekiston Respublikasi qonunchiligiga muvofiq yuridik va jismoniy shaxslarga ko‘rsatiladigan xizmatlar uchun haq miqdorini mustaqil belgilaydi. 
 83. Sport maktabi belgilangan tartibda moliya va statistika hisoboti yuritadi, tezkor va buxgalteriya hisobini amalga oshiradi.
 84. Sport maktabining moliya-xo‘jalik faoliyatini va moliya intizomiga rioya etilishini nazorat qilish qonunchilikka muvofiq vakolatli davlat organlari tomonidan amalga oshiriladi.
 85. Sport maktabi qonunchilikda belgilangan tartibda davlat va jamoat tashkilotlari orqali jismoniy tarbiya va sport masalalari bo‘yicha xalqaro faoliyatni amalga oshirish, maktabning trener-o‘qituvchi xodimlari va sportchilarini ayirboshlash bo‘yicha xorijiy sport muassasalari va tashkilotlari bilan bitimlar tuzish, birgalikda sport tadbirlari, bayramlar, ko‘riklar, seminarlar o‘tkazish huquqiga ega.
 86. Sport maktabini qayta tashkil etish va tugatish qonunchilikda belgilangan tartibda amalga oshiriladi.
 1. Ushbu Nizom O‘zbekiston Respublikasidagi O‘zbekiston Respublikasi Davlat budjeti mablag‘lari hisobiga moliyalashtiriladigan sport maktablarining (keyingi o‘rinlarda sport maktablari deb ataladi) rahbar, trener-o‘qituvchi va tibbiyot xodimlari mehnatiga haq to‘lash va ularni moddiy rag‘batlantirish tartibi va shartlarini belgilaydi. 
 2. Ushbu Nizomning amal qilishi sport maktablarining texnik va xizmat ko‘rsatuvchi xodimlari mehnatiga haq to‘lashga tatbiq etilmaydi. Ular mehnatiga Mehnatga haq to‘lash yagona tarif setkasi asosida haq to‘lanadi. 
 3. Sport maktablari direktorlari, direktorlarning o‘rinbosarlari, instruktor-metodistlar va trener-o‘qituvchilarning ish haqi tarkibiga bazaviy tarif stavkasi, shuningdek O‘zbekiston Respublikasi qonunchiligida hamda ushbu Nizomda nazarda tutilgan ustama va qo‘shimcha haqlar kiradi.
 4. Sport maktablari direktorlari, direktorlarning o‘rinbosarlari, trener-o‘qituvchilar va instruktor-metodistlarning bazaviy tarif stavkalari Vazirlar Mahkamasining “Xalq ta’limi xodimlari mehnatiga haq to‘lashning takomillashtirilgan tizimini tasdiqlash to‘g‘risida” 2005-yil 21-dekabrdagi 275-son qaroriga muvofiq belgilanadi.
 Sport maktablari tibbiyot xodimlarining tarif stavkalari Vazirlar Mahkamasining “Tibbiyot xodimlari mehnatiga haq to‘lashning takomillashtirilgan tizimini tasdiqlash to‘g‘risida” 2005-yil 21-dekabrdagi 276-son qaroriga muvofiq belgilanadi.
 5. Sport maktablari trener-o‘qituvchilariga lavozim maoshlarini belgilash mehnatga haq to‘lashning bazaviy tarif stavkasidan, belgilangan normativlaridan yoki o‘quv-mashq ishlarining rejalashtirilayotgan hajmlaridan, shuningdek O‘zbekiston Respublikasi qonunchiligida hamda ushbu Nizomda nazarda tutilgan ustama va qo‘shimcha haqlardan kelib chiqqan holda ularni o‘quv va kalendar yili boshida tarifikatsiyalashda amalga oshiriladi.
 6. Sport maktablarining trener-o‘qituvchilari lavozim maoshlarini o‘zgartirish:
 O‘zbekiston Respublikasi Prezidentining farmonlariga muvofiq budjet tashkilotlari xodimlarining ish haqi oshirilganda;
 sport maktabidagi boshqa lavozimga o‘tilganda;
 malaka toifasi o‘zgartirilganda (oshirilganda yoki pasaytirilganda);
 o‘quv guruhlarining ro‘yxatdagi tarkiblari, trener-o‘qituvchi rahbarligida sport tayyorgarligini o‘tayotgan o‘quvchi-sportchilarning sportdagi natijalari o‘zgarganda amalga oshiriladi.
 Trener-o‘qituvchilarning lavozim maoshlarini o‘zgartirish sport maktabining tasdiqlangan mehnatga haq to‘lash fondi doirasida amalga oshiriladi va sport maktabi direktorining buyrug‘i bilan rasmiylashtiriladi.
 7. Sport maktablarining trener-o‘qituvchilari mehnatiga haq to‘lash o‘quv guruhlari bilan o‘tkaziladigan o‘quv-mashq ishlari soatlari miqdori uchun amalga oshiriladi. 
 Bunda ayrim ixtisoslashtirilgan bolalar va o‘smirlar sport maktablarida, olimpiya zaxiralari ixtisoslashtirilgan bolalar va o‘smirlar sport maktablarida, sport turlari bo‘yicha ixtisoslashtirilgan davlat maktab-internatlarida, oliy sport mahorati maktablarida va Respublika oliy sport mahorati maktablarida trener-o‘qituvchilar mehnatiga haq to‘lash O‘zbekiston Respublikasi Jismoniy tarbiya va sport vazirligining buyrug‘i asosida bir nafar o‘quvchi-sportchi uchun normativlar bo‘yicha amalga oshirilishi mumkin.
 Bir sport maktabida trener-o‘qituvchilar mehnatiga haq to‘lashning turli shakllarini qo‘llashga yo‘l qo‘yilmaydi.
 8. Bir nafar o‘quvchi-sportchi uchun sport maktablarining trener-o‘qituvchilari mehnatiga haq to‘lash normativlari bazaviy tarif stavkasiga nisbatan foizlar hisobida quyidagi miqdorlarda belgilanadi:
 9. O‘quvchi-sportchilarni O‘zbekiston Respublikasining terma jamoalari asosiy tarkibiga va stajorlarini, respublika va xalqaro sport musobaqalari sovrindorlarini tayyorlash uchun sport maktablari trener-o‘qituvchilari mehnatiga haq to‘lash normativlari miqdorlari eng yuqori hisoblanadi. Bir nafar o‘quvchi-sportchi uchun trener-o‘qituvchilarga mehnatga haq to‘lash normativlarining aniq miqdorlarini belgilash to‘g‘risidagi qaror sport maktabi rahbariyati tomonidan, mehnatga haq to‘lashning belgilangan miqdorlari va fondi doirasida qabul qilinadi.
 10. Sport turlari guruhlar bo‘yicha quyidagi tartibda taqsimlanadi:
 sport turlarining birinchi guruhiga — sportning jamoaviy o‘yin turlaridan tashqari, sportning barcha olimpiya turlari kiradi;
 sport turlarining ikkinchi guruhiga — sportning jamoaviy o‘yin turlari kiradi;
 sport turlarining uchinchi guruhiga — sportning boshqa barcha turlari kiradi.
 11. Bir nafar o‘quvchi-sportchi uchun normativlar bo‘yicha o‘quv-mashq ishlari uchun sport maktabining trener-o‘qituvchisi mehnatiga haq to‘lashda trener-o‘qituvchining lavozim maoshini ustamalar va qo‘shimcha haqlarsiz hisoblab chiqarish unga belgilangan bazaviy tarif stavkasini uning mehnatiga haq to‘lashning foizlar hisobidagi normativiga ko‘paytirish yo‘li bilan amalga oshiriladi.
 Trener-o‘qituvchi tomonidan bir nechta o‘quvchi-sportchi tayyorlangan taqdirda ushbu trener-o‘qituvchining mehnatiga haq to‘lash normativi har bir o‘quvchi-sportchi bo‘yicha uning sportdagi yutuqlarini va tayyorlash bosqichlarini hisobga olgan holda, belgilangan normativlar miqdorlarini jamlash yo‘li bilan belgilanadi.
 Bunda trener-o‘qituvchining ustama va qo‘shimcha haqlarsiz lavozim maoshi unga belgilangan bazaviy tarif stavkasi miqdorining uch baravaridan oshmasligi kerak.
 O‘zbekiston Respublikasi Jismoniy tarbiya va sport vazirligi sport maktablarining yuqori toifali sportchilar tayyorlashda salmoqli natijalarga erishgan ayrim trener-o‘qituvchilariga bazaviy tarif stavkasi miqdorining besh baravarigacha miqdorda lavozim maoshi belgilash huquqiga ega.
 12. Sport bo‘yicha tayyorgarlikdan o‘tayotgan o‘quvchi-sportchi turli sport yutuqlariga ega bo‘lgan taqdirda, trener-o‘qituvchi mehnatiga haq to‘lash normativini belgilashda, mazkur o‘quvchi-sportchining yutuqlarini hisobga olgan holda belgilangan normativning eng yuqori miqdori qo‘llanadi.
 13. Bir nafar o‘quvchi-sportchi uchun mehnatga haq to‘lash normativi miqdori sport maktabining trener-o‘qituvchisiga:
 O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlaganlik uchun — o‘quvchi-sportchi O‘zbekiston Respublikasi sport terma jamoasining asosiy tarkibiga (stajorlikka) kiritilgan sanadan keyingi oy boshidan e’tiboran belgilanadi va o‘quvchi-sportchi jamoa tarkibida bo‘ladigan butun davrda saqlanib qoladi;
 Olimpiya va Osiyo o‘yinlari, jahon va Osiyo chempionatlari hamda kuboklari sovrindorlarini tayyorlaganlik uchun — ko‘rsatib o‘tilgan sport musobaqalarida o‘quvchi-sportchi tomonidan erishilgan natija (I — III o‘rinlar) sanasidan keyingi oy boshidan e’tiboran belgilanadi va ushbu darajadagi keyingi xalqaro sport musobaqalari (keyingi Olimpiya o‘yinlari, jahon chempionatlari va shu kabilar) o‘tkazilgungacha saqlanib qoladi;
 O‘zbekiston Respublikasi chempionatlari va kuboklari sovrindorlarini tayyorlaganlik uchun — ko‘rsatib o‘tilgan sport musobaqalarida o‘quvchi-sportchi tomonidan erishilgan natija (I – III o‘rinlar) sanasidan keyingi oy boshidan e’tiboran belgilanadi va shu kabi keyingi O‘zbekiston Respublikasi chempionatlari va kuboklari o‘tkazilgungacha saqlanib qoladi, biroq bir yildan ko‘p bo‘lmagan davrga.
 14. Agar sport maktabining trener-o‘qituvchisi mehnatiga haq to‘lash normativining belgilangan miqdori amal qiladigan davrda uning rahbarligida sport tayyorgarligidan o‘tayotgan o‘quvchi-sportchi sportdagi natijasini yaxshilasa (masalan, O‘zbekiston Respublikasi sport terma jamoasining asosiy tarkibi a’zosi Osiyo o‘yinlari sovrindori bo‘lsa), u holda trener-o‘qituvchining mehnatiga haq to‘lash normativi miqdori, o‘quvchi-sportchi yutuqlarini hisobga olgan holda eng yuqori ko‘rsatkich bo‘yicha tegishli ravishda qayta ko‘rib chiqiladi va uning yangidan hisoblab chiqilgan amal qilish muddati belgilanadi.
 15. Agar sport maktabining trener-o‘qituvchisi mehnatiga haq to‘lashning belgilangan normativi amal qiladigan davrda uning rahbarligida sport tayyorgarligidan o‘tayotgan o‘quvchi-sportchi mazkur trenerning o‘quv guruhi tarkibidan chiqib ketsa (boshqa trener-o‘qituvchi rahbarligidagi boshqa o‘quv guruhiga, boshqa sport-ta’lim muassasasiga o‘tkazilsa va shu kabi holatlarda), u holda trener-o‘qituvchi mehnatiga haq to‘lash normativi miqdori:
 O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlaganlik uchun o‘quvchi-sportchi trener-o‘qituvchining o‘quv guruhi tarkibidan rasman chiqib ketgan sanadan keyingi oy boshidan e’tiboran kamayish tomoniga qayta ko‘rib chiqiladi;
 Olimpiya va Osiyo o‘yinlari, jahon, Osiyo chempionatlari va kuboklari, O‘zbekiston Respublikasi chempionatlari va kuboklari sovrindorlarini tayyorlaganlik uchun ushbu Nizomning 13-bandida ko‘rsatilgan muddat mobaynida saqlanib qoladi.
 16. O‘quv guruhiga yil mobaynida boshqa trener-o‘qituvchi rahbarligida yuqori sport natijalariga erishgan o‘quvchi-sportchi o‘tkazilgan sport maktabining trener-o‘qituvchisi mehnatiga haq to‘lash normativi miqdori:
 O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlaganlik uchun o‘quvchi-sportchi mazkur trener-o‘qituvchining o‘quv guruhi tarkibiga rasman qabul qilingan sanadan keyingi oy boshidan e’tiboran belgilanadi;
 Olimpiya va Osiyo o‘yinlari, jahon, Osiyo va O‘zbekiston Respublikasi chempionatlari va kuboklari sovrindorlarini tayyorlaganlik uchun o‘quvchi-sportchi mazkur trener-o‘qituvchi rahbarligida ko‘rsatib o‘tilgan musobaqalarda mazkur natijaga (I — III o‘rinlar) takroran erishgungacha belgilanmaydi.
 17. Sport maktablarida o‘quv guruhlarini tayyorlash uchun zarur bo‘lgan o‘quv-mashq ishlari soatlari hajmlari (o‘quv-mashq ishlari rejimi) quyidagi miqdorlarda belgilanadi:
 18. O‘quv-mashq ishlarining haftalik rejimi sport turining xususiyatlariga, sport tayyorgarligining davri va vazifalariga ko‘ra belgilanadi.
 19. Sport maktabi trener-o‘qituvchisining bazaviy tarif stavkasi har haftadagi bevosita o‘quv-mashq ishlarining 24 akademik soati uchun belgilanadi. Mashg‘ulotlarga tayyorlanishga, tashkiliy va tarbiyaviy ishlarni amalga oshirishga sarflangan vaqtga, shuningdek jamoa (o‘quvchi-sportchilar) bilan birga musobaqalarda qatnashilgan vaqt uchun qo‘shimcha haq to‘lanmaydi. 
 20. Ixtisoslashtirilgan bolalar va o‘smirlar sport maktablarida, olimpiya zaxiralari ixtisoslashtirilgan bolalar va o‘smirlar sport maktablarida, oliy mahorat sport maktablarida, oliy sport mahorati maktablarida hamda Respublika oliy sport mahorati maktablarida ishlayotgan trener-o‘qituvchilarga bazaviy tarif stavkalari 15 foizga oshiriladi. Bunda ixtisoslashtirilgan bolalar va o‘smirlar sport maktablari, olimpiya zaxiralari ixtisoslashtirilgan bolalar va o‘smirlar sport maktablari, oliy mahorat sport maktablari, oliy sport mahorati maktablari hamda Respublika oliy sport mahorati maktablarining trener-o‘qituvchilariga qo‘shimcha haq va ustamalar, ushbu oshirilishni hisobga olmasdan, bazaviy tarif stavkasidan kelib chiqqan holda aniqlanadi.
 21. Direktor, direktorning o‘quv ishlari bo‘yicha o‘rinbosari, instruktor-metodistlar o‘zlarining asosiy lavozimi bo‘yicha ish vaqti mobaynida, tegishli ma’lumotga va malaka toifasiga ega bo‘lgan sport bo‘yicha trener-o‘qituvchining bazaviy tarif stavkasi hisobidan haq to‘langan holda o‘z sport maktabida o‘quv-mashq mashg‘ulotlari olib borishlari mumkin. Ularning trener-o‘qituvchilik ishlari hajmi ushbu Nizomning 19-bandiga muvofiq sport maktabi trener-o‘qituvchisining belgilangan o‘quv-mashq ishlari hajmining 50 foizidan oshmasligi kerak.
 22. Ixtisoslashtirilgan bolalar va o‘smirlar sport maktablarida, olimpiya zaxiralari ixtisoslashtirilgan bolalar va o‘smirlar sport maktablarida, oliy mahorat sport maktablarida, oliy sport mahorati maktablarida hamda Respublika oliy sport mahorati maktablarida ishlayotgan katta trener-o‘qituvchilarga, katta instruktor-metodistlarga, shuningdek “Xizmat ko‘rsatgan sport ustasi” faxriy unvoniga ega bo‘lgan xodimlarga mehnatga haq to‘lashning eng kam miqdorining 7,1 foizi miqdorida har oylik qo‘shimcha haq belgilanadi.
 23. Sport maktablarining direktorlari, direktorlarning o‘quv ishlari bo‘yicha o‘rinbosarlari, sport ishlari bo‘yicha o‘rinbosarlari, instruktor-metodistlari, trener-o‘qituvchilari va tibbiyot xodimlari mehnatini rag‘batlantirish maqsadida ularga, o‘quvchi-sportchilar yuqori sport natijalariga erishgan taqdirda, bazaviy tarif stavkasiga (tarif stavkasiga) quyidagi har oylik ustamalar belgilanadi:
 Trener-o‘qituvchilar mehnatiga haq to‘lash bir nafar o‘quvchi-sportchi uchun normativlar bo‘yicha amalga oshiriladigan sport maktablarida jadvalda ko‘rsatib o‘tilgan trener-o‘qituvchilarga ustamalar belgilanmaydi.
 24. Agar sport tayyorgarligidan o‘tayotgan o‘quvchi-sportchi turli sport yutuqlariga ega bo‘lsa, sport maktabining direktori, direktorning o‘quv ishlari bo‘yicha o‘rinbosari, instruktor-metodistlar, trener-o‘qituvchilar va tibbiyot xodimlariga, ushbu o‘quvchi-sportchi uchun yutuqlar hisobga olingan holda belgilangan ustamaning eng yuqori miqdori qo‘llanadi.
 25. Ustamalarning jami miqdori:
 sport maktabining direktori, direktorning o‘quv ishlari bo‘yicha o‘rinbosari, instruktor-metodistlari va tibbiyot xodimlari uchun — belgilangan bazaviy tarif stavkasining 300 foizidan;
 sport maktabining trener-o‘qituvchilari uchun — belgilangan bazaviy tarif stavkasining 200 foizidan oshmasligi kerak.
 Sport maktablarining yuqori toifali sportchilar tayyorlashda salmoqli natijalarga erishgan ayrim trener-o‘qituvchilariga O‘zbekiston Respublikasi Jismoniy tarbiya va sport vazirligining qarori bilan ustamalarning jami miqdori ularga belgilangan bazaviy tarif stavkasining 400 foizigacha miqdorda belgilanishi mumkin.
 26. Ushbu Nizomning 23-bandida ko‘rsatilgan ustamalarni belgilash kalendar yil boshida, sport maktabining o‘quvchi-sportchilari kontingentidan va ularning oldingi yildagi sport natijalaridan kelib chiqqan holda sport maktabining trener-o‘qituvchilari tarifikatsiyasini va shtatlar jadvalini tuzishda amalga oshiriladi.
 Yil davomida ustamalar miqdorlarini o‘zgartirish sport maktabining tasdiqlangan mehnatga haq to‘lash fondi doirasida amalga oshiriladi va sport maktabi rahbarining buyrug‘i bilan rasmiylashtiriladi.
 27. Sport maktabining direktori, direktorning o‘quv ishlari bo‘yicha o‘rinbosari, instruktor-metodistlari, trener-o‘qituvchilari va tibbiyot xodimlariga ustamalar:
 Olimpiya va Osiyo o‘yinlari, jahon va Osiyo chempionatlari hamda kuboklari sovrindorlarini tayyorlashni ta’minlaganlik uchun — ko‘rsatib o‘tilgan sport musobaqalarida sportchi tomonidan erishilgan natija (I — III o‘rinlar) sanasidan keyingi oyning boshidan e’tiboran belgilanadi va ushbu darajadagi keyingi xalqaro musobaqalar (keyingi Olimpiya o‘yinlari, jahon chempionatlari va shu kabilar) o‘tkazilgunga qadar saqlab qolinadi;
 O‘zbekiston Respublikasi chempionatlari va kuboklari sovrindorlarini tayyorlashni ta’minlaganlik uchun — ko‘rsatib o‘tilgan sport musobaqalarida sportchi tomonidan erishilgan natija (I — III o‘rinlar) sanasidan keyingi oyning boshidan e’tiboran belgilanadi va bir kalendar yil mobaynida saqlab qolinadi.
 O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlashni ta’minlaganlik uchun — o‘quvchi-sportchi O‘zbekiston Respublikasi sport terma jamoasining asosiy tarkibiga (stajorlikka) kiritilgan sanadan keyingi oy boshidan e’tiboran belgilanadi va o‘quvchi-sportchining jamoa tarkibida bo‘ladigan butun davrida saqlanib qoladi.
 28. Olimpiya va Osiyo o‘yinlari, jahon, Osiyo va O‘zbekiston Respublikasi chempionatlari va kuboklari sovrindorlarini, O‘zbekiston Respublikasi sport terma jamoasi asosiy tarkibi a’zolarini (stajorlarini) tayyorlaganlik uchun ustamalar ushbu o‘quvchi-sportchilarni tayyorlashni amalga oshiradigan bevosita trener-o‘qituvchilarga belgilanadi.
 Quyidagi hollarda, sport muassasalarining xarajatlar smetasida nazarda tutilgan mablag‘lar doirasida, o‘quvchi-sportchilarni tayyorlashni bevosita amalga oshiradigan trener-o‘qituvchilarga bir oylik ish haqi miqdorida bir martalik mukofot puli to‘lanadi: 
 sport tayyorgarligidan o‘tayotgan o‘quvchi-sportchining sportdagi natijalari yaxshilanganda, ya’ni u boshqa yuqori darajadagi sport ta’limi muassasasiga o‘tkazilganda; 
 futbol trenerlari tomonidan tarbiyalangan o‘quvchi-sportchi milliy terma jamoa va professional futbol klublari a’zoligiga o‘tganda.
 29. Sport maktablarining direktoriga, direktorning o‘quv ishlari bo‘yicha o‘rinbosariga va tibbiyot xodimlariga ustamalar Olimpiya va Osiyo o‘yinlari, jahon, Osiyo va O‘zbekiston Respublikasi chempionatlari va kuboklari sovrindorlarini, O‘zbekiston Respublikasi sport terma jamoasi asosiy tarkibi a’zolarini (stajorlarini) tayyorlashni ta’minlaganlik uchun belgilanadi va sport maktabining ro‘yxatdagi tarkibida o‘quvchi-sportchilarning tegishli kontingenti mavjud bo‘lgan taqdirda to‘lanadi.
 Sport maktablarining direktoriga, direktorning o‘quv ishlari bo‘yicha o‘rinbosariga, instruktor-metodistlariga va tibbiyot xodimlariga o‘quvchi-sportchining sportdagi natijalari uchun ustamalarni to